Tomme butiksfacader er ved at være hverdagskost i rigtig mange nordjyske byer. På 10 år er cirka hver syvende butik nemlig forsvundet. Det viser nye tal fra Dansk Erhverv. På landsplan er der i gennemsnit forsvundet 10 procent af de fysiske butikker. I Nordjylland er gennemsnittet oppe på 14,3. Ingen af de nordjyske kommuner har formået at trodse tendensen og se flere butikker åbne. Værst står det til i blandt andet Morsø og Vesthimmerlands Kommuner, som ligger på en lukningsprocent på henholdsvis 21,7 og 20,6. Tendensen med de lukkede butikker kan ses i byer som eksempelvis Aalestrup i Vesthimmerlands Kommune. Her var der engang et livligt handelsliv og masser af butikker at vælge imellem på byens hovedgade, men nu er butik efter butik lukket. - Jeg tror, det er en naturlig udvikling. Nu må vi bare værne om det, vi har, siger Karl William Carlsen, der er formand i handelsstandsforeningen i Aalestrup. Ifølge Dansk Erhverv handler det dog ikke om, at nordjyderne handler mindre, end de før har gjort. I stedet tyder noget på, at mere handel er samlet i større varehuse og lignende, mens der er sket en nedgang i antallet af små kiosker og købmænd. Samtidig mener Dansk Erhverv, at finanskrisen, som satte ind for alvor i 2008, også må have sat sit præg på handelslivet. Se i tabellen her, hvordan det står til med handelslivet i din kommune:
På otte år har 400 forretninger måtte dreje nøglen om i Nordjylland.